**Az Arval flottakezelő MG modellekkel színesíti magyarországi kínálatát**

**Budapest, 2022. december 29. – Az Arval Magyarország Kft. első itthoni vevőként és egyben első flottavásárlóként már az MG modellek hivatalos hazai értékesítésének megkezdése előtt jelezte, hogy MG márkájú gépkocsikkal tervezi bővíteni portfolióját és meg is rendelt egy 10 darabos MG flottát. A szeptemberben megrendelt tíz darab MG márkájú gépkocsi a mai napon került átadásra a Duna Autó Zrt. MG márkakereskedésében.**

Az, hogy a világ egyik legnagyobb flottakezelőjének magyarországi leányvállalata már az **MG** piaci bevezetését követően bizalmat szavazott az ikonikus brit autómárkának nem véletlen, ugyanis a két cég nemzetközi szintű kapcsolata korábbra nyúlik vissza. Az **MG** 2019 végén kezdte meg az európai kontinensen történő értékesítést, és Európa nyugati részén a legdinamikusabban fejlődő autómárkává vált. Három évvel az európai visszatérés után már több mint 686 **MG** márkakereskedés és márkaszerviz működik a kontinens 26 országában. Az európai eladások 2021-ben megháromszorozódtak, 2022-ben pedig az előző évi adatok - az eddig publikált számok alapján -megduplázódni látszanak (2021. október végéig 43.404, ebben az évben október végéig 84.675 db **MG**-t adtak el Európában). Sikere annak köszönhető, hogy az **MG** az ár, felszereltség és technológia tekintetében okos és észszerű választást jelent a családok és a vállalkozások számára is, anélkül, hogy kompromisszumot kellene kötniük a biztonság és a minőség terén, amit a fejlett technológiák alkalmazása és a 7 év vagy 150 000 km futásteljesítményig terjedő gyári garancia szavatol. Ezek az előnyök a flottakezelő vállalatok számára is értéket jelentenek.

A BNP Paribas bankcsoport tulajdonában álló **Arval** flottakezelő vállalat a világ 30 országában 1,5 millió autót üzemeltet, melyek közt a nyugat-európai országokban számos **MG** is megtalálható.

*„Az* ***Arval*** *Németországban szerződött flottakezelési partnere az* ***MG****-nek, ezért nagy figyelemmel követtük az* ***MG*** *márka magyarországi megjelenését. Az elmúlt 2 év nagyszerű külföldi tapasztalataira alapozva, itthon elsőként döntöttünk úgy, hogy az* ***MG*** *márkának a hazai portfóliónkban is meg kell jelennie. Figyelembe véve az* ***MG*** *modellpalettáját, felszereltségét, gyártási minőségét és szállítási készségét Magyarországon elsőként 10 autó megrendelése mellett döntöttünk, melyeket a mai napon volt szerencsénk átvenni.”* – nyilatkozta **Gwénael Cevaer, az Arval Magyarország ügyvezetője**.

A magyar piacon 20 éve jelen lévő flottakezelő vállalat első megrendelésben helyet kapott 5 db [MG ZS](https://mgmotor.hu/mg-zs) modell, köztük annak automata váltós kivitele, illetve 5 db [MG EHS](https://mgmotor.hu/mg-ehs) modell plug-in-hybrid hajtással. Az MG ZS kategóriájában kimagasló helykínálattal rendelkezik és gazdag szériafelszereltségével a céges felhasználók igényeit is kielégíti. Az MG EHS PHEV hajtáslánccal ötvözi a cégvezetők által elvárt kényelmi és fejlett vezetéstámogató rendszert a plug-in-hybrid rendszer alacsony fogyasztásával és károsanyag-kibocsátásával (49 gr CO2/km). Az MG EHS PHEV fejlett hajtáslánca igény esetén képes 52 kilométert tisztán elektromos üzemmódban is megtenni.

*„Elismerés a márka számára, hogy a nagy flottakezelők már a hazai bevezetéssel egyidőben bővítik a portfólióikat a modelljeinkkel. Az* ***Arval*** *és az* ***MG*** *magyarországi partnerségét megalapozták a nyugat-európai együttműködésből fakadó pozitív terméktapasztalatok, mint a minőség, a kiváló ár-érték arány és az átlagosnál hosszabb garanciaidő. A legnépszerűbb hazai szegmensekbe – vagyis a B-SUV és C-SUV szegmensbe – tartozó* ***MG*** *modellek kategóriájukban kimagasló felszereltségi szintjeikkel és helykínálatukkal, valamint kiváló minőségű anyaghasználatukkal praktikus, gazdaságos és kényelmes autózást biztosítanak a flottaügyfelek számára is. Bízunk benne, hogy a 2023-ban tisztán elektromos hajtáslánccal szerelt modellekkel bővülő termékportfóliónk még inkább vonzóvá teszi a márkát a flottakezelő vállalatok számára”* – mondta **Markó Zoltán, az MG Motor Hungary márkaigazgatója.**

**Háttér:**

**MG autómárka**

Az MG (Morris Garages) Nagy-Britannia egyik első autómárkája, amelyet 1924-ben William Morris alapított. Történelme során a márka több mint 40 sebességi világrekordot döntött meg, köztük a „Világ leggyorsabb versenyautója” címét is magáénak tudhatta. Az MG DNS-alapelemei a csúcstechnika, a kifinomult stílus és a közel 100 éves múlt. 2007-ben új, stabil alapokra építkezve teljesen megújult a márka: a SAIC Motor – Kína legnagyobb autóipari konszernje – vásárolta meg, és azóta is biztos hátteret nyújt az MG fejlesztései és terjeszkedése számára. Ma a hétből öt kontinensen képviselteti magát, 2021-ben pedig már összesen 470 000 db autót gyártott le 6 országban megtalálható gyáraiban. A Morris Garages márka mára nemcsak a brit-, hanem a globális autóipar történetében is megkerülhetetlen szereplő. A Kínán kívüli globális értékesítési volumen 2007 óta már meghaladta az egymillió MG járművet, ami a teljes MG-értékesítés mintegy felét teszi ki.

A márka az Egyesült Királyságon kívüli európai terjeszkedését 2019 végén kezdte meg a hollandiai székhelyű MG Motor Europe létrehozásával. Modelljeit jelenleg 26 európai országban forgalmazzák, több mint 686 MG márkakereskedésben. Az értékesítés növekedési üteme is figyelemreméltó: 2019-hez képest 2021-ben a chiphiány és a koronavírus-járvány ellenére is több mint három és félszeresérenövelte eladásait. Sikerét nem csak a folyamatosan növekvő európai eladások, hanem a számtalan szakmai elismerés is bizonyítja. 2022 őszétől - a márka kelet-közép európai expanziós stratégiája részeként – már Magyarországon is elérhetővé vált, a Duna Motors Disztribúció Kft. importőri tevékenységének köszönhetően. A hazai értékesítés 2022. szeptemberében indult az országos lefedettséget biztosító 22 tagú MG márkakereskedői hálózattal.

**Arval Magyarország Kft.**

Az 1989-ben alapított és teljesen a BNP Paribas bankcsoport tulajdonában álló Arval a teljes körű autólízing és flottakezelés szakértője. Az Arval ügyfeleinek (nagy nemzetközi vállalatok, KKV-k és egyéni vállalkozók) olyan egyedi megoldásokat kínál, melyek optimalizálják a munkavállalók mobilitását és kiszervezik az üzemeltetéssel járó kockázatokat. A szakértői megközelítést és minőségi szolgáltatást, melyek az Arval ügyfelek felé tett ígéretének alapkövei, 30 országban közel 7500 munkatársunk biztosítja. Az Arval globális lízingelt flottája összesen 1.5 millió gépjárműből áll (2021. december).

**Arval sajtókapcsolat:** Kiss Luca, Marketing Coordinator, luca.kiss@arval.hu, +36307857188